ไอแบงก์ขยายตะกาฟุล ดึงฟิลลิปดันเบี้ย100ล.
ไอแบงก์จับมือฟิลลิปประกันชีวิตขยายตลาดลูกค้าไทยมุสลิม ตั้งเป้าตะกาฟุล 250 ล้านบาท
6 ต.ค. 2558

ไอแบงก์จับมือฟิลลิปประกันชีวิตขยายตลาดลูกค้าไทยมุสลิม ตั้งเป้าตะกาฟุล 250 ล้านบาท
นายมนต์ชัย รัตนเสถียร กรรมการและรักษาการผู้จัดการ ธนาคารอิสลามแห่งประเทศไทย หรือไอแบงก์ เปิดเผยว่า ได้ร่วมกับบริษัท ฟิลลิปประกันชีวิต ทำโครงการตะกาฟุล ประกันชีวิตและประกันสุขภาพ ประกันอุบัติเหตุ ตามหลักศาสนาอิสลามผ่านสาขาธนาคาร โดยปัจจุบันธนาคารเป็นพันธมิตรกับประกันชีวิต 2 แห่ง ในการขายประกันตะกาฟุล มีฐานลูกค้า 4,000 ราย คิดเป็นเงินสมทบเบี้ย 150 ล้านบาท และสิ้นปีคาดว่าจะมีลูกค้าเพิ่มอีก 1,000 ราย รวมเป็น 5,000 ราย เป็นเบี้ยตะกาฟุล 250 ล้านบาท ทำให้ธนาคารมีรายได้จากค่าธรรมเนียม 30 ล้านบาท
สำหรับการแก้ปัญหาหนี้เสียของธนาคารที่ตั้งเป้าในปีนี้ไว้ 2 หมื่นล้านบาท จากยอดทั้งหมด 5 หมื่นล้านบาท ขณะนี้ได้อนุมัติปรับโครงสร้างหนี้แล้ว 1.8 หมื่นล้านบาท 
นายปรัชญา กุลวณิชพิสิฐ กรรมการผู้จัดการ บริษัท ฟิลลิปประกันชีวิต กล่าวว่า บริษัทเสนอแบบประกันหลักที่ให้ความคุ้มครองชีวิต 4 แบบ และมีความคุ้มครองด้านสุขภาพ และอุบัติเหตุเพื่อให้ครบวงจร ช่วงเริ่มต้นคาดว่าจะทำยอดขายได้ 10 ล้านบาท 
ปัจจุบันบริษัทมีฐานลูกค้ามุสลิม 2,000 ราย มีเบี้ยสมทบรวมประมาณ 300 ล้านบาท ซึ่งได้นำไปลงทุนในกองทุนรวมของ บลจ.เอ็มเอฟซี ที่มีการลงทุนตามหลักศาสนาอิสลาม และขณะนี้มีลูกค้าทำประกันตะกาฟุลเพื่อฮัจญ์ 10/5 ที่ไปร่วมพิธีฮัจญ์มาแล้ว 100 คน ถือว่าตอบสนองความต้องการของลูกค้าได้